Ongeluk in wildtuin eis 2 lewensArgieffoto Twee mense is Donderdag laatmiddag in ŉ ongeluk die Krugerwildtuin dood. Ike Phaahla, wildtuinwoordvoerder, het gesê die ongeluk wat die lewens van twee dagboesekers geëis het, het tussen die Olifants- en Letaba-ruskamp plaasgevind. “Volgens voorlopige inligting was daar geen ander voertuie betrokke nie, maar die polisie ondersoek die voorval en die omstandighede daar rondom.” Volgens Phaahla het veldwagters en nooddienspersoneel hulle na die toneel gehaas. “Volgens ooggetuies het die motor die pad verlaat en omgeslaan. Die twee insittendes is uit die motor geslinger.” Glenn Phillips, uitvoerende bestuurder van die Krugerwildtuin, het sy innige meegevoel met die oorledenes se families betuig. “Dit is altyd tragies om iemand te verloor en ons wens hul families sterkte toe in die moeilike tyd. Toe ons berigte van die ongeluk ontvang het, het ons onmiddellik nooddienspersoneel na die toneel ontbied.” Phillips het die publiek versoek om nie te spekuleer oor die omstandighede rondom die voorval nie en die polisie kans tee gee om hul ondersoek te doen. “Ons wil ook weer ŉ beroep doen op besoekers aan die wildtuin om die verkeersreëls na te kom, by die spoedgrens te hou en ten alle tye waaksaam te wees.” Die name van die oorledenes kan nie nog nie bekendgemaak word nie aangesien al hul naasbestaandes nog nie van hul dood in kennis gestel is nie.